b"\n_START_ARTICLE_\nNicolas Fouquet\n_START_PARAGRAPH_\nNicolas Fouquet tai Foucquet (27. tammikuuta 1615 Pariisi \xe2\x80\x93 3. huhtikuuta 1680 Pignerol), Melunin ja Vaux\xe2\x80\x99n varakreivi ja Belle-Islen markiisi oli ranskalainen valtiomies. H\xc3\xa4n oli Ludvig XIV:n valtiontalouden yli-intendentti, kirjailijoiden ja taiteilijoiden suojelija. H\xc3\xa4n joutui kuitenkin nuoren monarkin ep\xc3\xa4suosioon vuonna 1661 ja tuli vangituksi, jossa kuoli ep\xc3\xa4selviss\xc3\xa4 olosuhteissa.\n_START_SECTION_\nNuoruus\n_START_PARAGRAPH_\nNicolas Fouquet oli Pariisin parlamentin ja kardinaali Richelieun neuvonantajan ja Compagnie des \xc3\xaeles d\xe2\x80\x99Amerique -yhti\xc3\xb6n osakkaan Fran\xc3\xa7ois Fouquet\xe2\x80\x99n poika. Perhe oli saanut perusvarallisuutensa verkakaupalla ennen sen j\xc3\xa4senten hakeutumista tuomioistuimen virkoihin. My\xc3\xb6hemmin Fouquet\xe2\x80\x99n klaani uskotteli perheen olevan aatelinen, mutta t\xc3\xa4st\xc3\xa4 asiasta ei ole olemassa mink\xc3\xa4\xc3\xa4nlaista n\xc3\xa4ytt\xc3\xb6\xc3\xa4. Suvun vaakunassa on pystyasennossa oleva hopeinen orava punaisella alustalla ja vaakunan vaalilause on \xc2\xabQuo non ascendet\xc2\xa0?\xc2\xbb (suom. Mihin h\xc3\xa4n ei ylett\xc3\xa4isi?). Tosiasiassa \xc2\xabfoucquet\xc2\xbb tarkoittaa er\xc3\xa4\xc3\xa4ss\xc3\xa4 l\xc3\xa4ntisell\xc3\xa4 Angevin-seudulla puhutussa murteessa oravaa._NEWLINE_Fouquet'n perhett\xc3\xa4 pidet\xc3\xa4\xc3\xa4n er\xc3\xa4\xc3\xa4n\xc3\xa4 vastareformaation malliperheen\xc3\xa4 ja he kokivat hyvin l\xc3\xa4heisiksi Fran\xc3\xa7ois de Sales'n ja Jeanne de Chantalin ajatukset. Avioparin kahdestatoista aikuisik\xc3\xa4\xc3\xa4n el\xc3\xa4neest\xc3\xa4 lapsesta kuusi tyt\xc3\xa4rt\xc3\xa4 ryhtyiv\xc3\xa4t nunniksi, kaikki kuusi poikaa vihittiin munkiksi ja kaksi heist\xc3\xa4 saavutti piispan aseman._NEWLINE_Kahdentoista ik\xc3\xa4isest\xc3\xa4 l\xc3\xa4htien Nicolas Fouquet opiskeli Pariisissa sijaitsevassa jesuiittojen koulussa, Coll\xc3\xa8ge de Clermontissa, joka nykyisin tunnetaan Lyc\xc3\xa9e Louis le Grandina. Samanaikaisesti h\xc3\xa4n auttoi \xc3\xa4iti\xc3\xa4\xc3\xa4n Marie de Maup\xc3\xa9outa k\xc3\xb6yhille tarkoitettujen l\xc3\xa4\xc3\xa4kkeiden valmistuksessa. H\xc3\xa4nen mielenkiintonsa kemiaan ja farmakologiaan s\xc3\xa4ilyi koko el\xc3\xa4m\xc3\xa4n ajan. Tammikuussa 1631 h\xc3\xa4net vihittin munkiksi. H\xc3\xa4net nimitettiin Saint-Martin Toursilaiselle nimetyn apottiluostarin varainhoitajaksi ja h\xc3\xa4n sai vastuulleen Saint-Julien de Co\xc3\xbcyn luostarista kertyv\xc3\xa4t tulot. H\xc3\xa4n suoritti my\xc3\xb6s oikeustieteen lisensiaatin tutkinnon ja kirjoittautui harjoittamaan asianajajan ammattia.\n_START_SECTION_\nTuomarina\n_START_PARAGRAPH_\nMaaliskuussa 1633 is\xc3\xa4 Fran\xc3\xa7ois Fouquet kysyi \xef\xbf\xbc\xef\xbf\xbckardinaali Richelieult\xc3\xa4 pojalleen Pariisin parlamentin neuvonantajan virkaa. Pyynt\xc3\xb6\xc3\xb6n vastattiin kielteisesti, mutta h\xc3\xa4nelle osoitettiin vastaava virka kardinaalin vastik\xc3\xa4\xc3\xa4n perustamasta Metzin parlamentista. T\xc3\xa4m\xc3\xa4 nuoren pojan nimitys oli osoitus is\xc3\xa4 Fouquet\xe2\x80\x99n nauttimasta suosiosta ja kardinaalien luottamuksesta Nicolas'n kykyihin, sill\xc3\xa4 h\xc3\xa4net m\xc3\xa4\xc3\xa4r\xc3\xa4ttiin teht\xc3\xa4v\xc3\xa4\xc3\xa4n erivapaudella nuoren ik\xc3\xa4ns\xc3\xa4 vuonsi. _NEWLINE_Nuori Nicolas sai teht\xc3\xa4v\xc3\xa4ksi kardinaalilta inventoida Vicin veronkantoviraston asiapaperit, jossa s\xc3\xa4ilytettiin kaikkia Metzin arkkipiispan maallisten tulojen tositteita. Teht\xc3\xa4v\xc3\xa4n\xc3\xa4 oli my\xc3\xb6s selvitt\xc3\xa4\xc3\xa4, josko Lothringenin herttua Kaarle IV olisi k\xc3\xa4ytt\xc3\xa4nyt hyv\xc3\xa4kseen kuninkaalle varattuja oikeuksia. T\xc3\xa4m\xc3\xa4 oli melkeinp\xc3\xa4 luonnollista, koska kyseess\xc3\xa4 oli hiljan em\xc3\xa4maahan liitetty alue, joka kaiken lis\xc3\xa4ksi oli viel\xc3\xa4 valtion ymp\xc3\xa4r\xc3\xb6im\xc3\xa4. T\xc3\xa4t\xc3\xa4 casus belli tilannetta k\xc3\xa4ytettiin yleisesti hyv\xc3\xa4ksi t\xc3\xa4llaisissa tilanteissa. N\xc3\xa4in siis ranskalaisten sotilasjoukkojen l\xc3\xa4sn\xc3\xa4olo yritettiin k\xc3\xa4ytt\xc3\xa4\xc3\xa4 hyv\xc3\xa4ksi valloitetulla alueella ja sen valtiontaloudessa. Nuoren Nicolas Fouquet\xe2\x80\x99n puututtua asiaan suurella innolla, asiat saivat kuitenkin uuden k\xc3\xa4\xc3\xa4nteen._NEWLINE_Vuonna 1635 Fran\xc3\xa7ois Fouquet osti pojalleen kunniaviran, joka edellytti my\xc3\xb6s erivapautta nuoren i\xc3\xa4n vuoksi. Vuonna 1638 Nicholas erosi Metzin tuomioistuimen virasta ja osallistui Ranskan itsevaltiaan m\xc3\xa4\xc3\xa4r\xc3\xa4\xc3\xa4m\xc3\xa4\xc3\xa4n neuvoston j\xc3\xa4senyyteen Nancyssa. H\xc3\xa4n hoiti virkaansa ja vietti vapaa-aikaan suurellisesti tyylill\xc3\xa4, h\xc3\xa4n k\xc3\xa4vi teatterissa sek\xc3\xa4 osallistui tanssiaisiin ja juhliin. Samana vuonna 1635 is\xc3\xa4 luovutti Nicolas'lle osuutensa Compagnie des \xc3\xaeles d\xe2\x80\x99Am\xc3\xa9riquesta eli Antillien saarten vuokraus- ja hallintayhti\xc3\xb6st\xc3\xa4._NEWLINE_Is\xc3\xa4 Fran\xc3\xa7ois Fouquet halusi naittaa poikansa, ja Nicolas kohdisti katseensa Marie Fourch\xc3\xa9'hen. Avioliittosopimus allekirjoitettiin 10. tammikuuta \xef\xbf\xbc\xef\xbf\xbc1640\xef\xbf\xbc\xef\xbf\xbc, Nicolas'n is\xc3\xa4 kuoli 22. huhtikuuta samana vuonna. Avioliiton sanottiin olleen hyvin varakas, sill\xc3\xa4 aviovaimo Marie oli Mathieu Fourch\xc3\xa9n ja aatelisen Guyonne Bourriaun (Dame de Qu\xc3\xa9hillac), ainoa perillinen. H\xc3\xa4n toi yhteiseen talouteen mukanaan 160 000 livre\xc3\xa4 rahana ja vuokratuloina, eritoten Qu\xc3\xa9hillac'n alueen maista Loiren laaksossa luoteis-Ranskassa.  _NEWLINE_Nicolas omisti vanhempiensa lahjoittaman viran, joka arvioitiin noin 150 000 livren arvoiseksi sek\xc3\xa4 lis\xc3\xa4ksi noin 20\xc2\xa0000 livren p\xc3\xa4\xc3\xa4oman. Kumpaisellakin aviopuolisolla oli eritt\xc3\xa4in vahvat sukulaissiteet Bretagneen. Marien is\xc3\xa4 oli Bretagnen parlamentin neuvos. Nicolas oli sukulaissuhteessa Chalainin sukuun, ja is\xc3\xa4ll\xc3\xa4 oli yhteisty\xc3\xb6t\xc3\xa4 Atlantilla k\xc3\xa4yt\xc3\xa4v\xc3\xa4n kaupan yhti\xc3\xb6miehiin. _NEWLINE_Fouquet hankki 1. helmikuuta 1641 omistukseensa Vaux\xe2\x80\x99n varakreivikunnan, joka sijaitsee Brien maakunnassa. Elokuussa samana vuonna vaimo synnytti Marie-tytt\xc3\xa4ren, mutta kuoli synnytykseen. Vuonna 1642 tapahtunut kardinaali Richelieun kuolema s\xc3\xa4rki Fouquet\xe2\x80\x99n perheen unelmat. Kuitenkin valtakuntaa johti edelleenkin kuningas Ludvig XIII ja t\xc3\xa4m\xc3\xa4n j\xc3\xa4lkeen sijaishallitsijana Anna It\xc3\xa4valtalainen._NEWLINE_Vuonna 1644 Fouquet sai nimityksen - sijaishallitsijan henkil\xc3\xb6kohtaisella p\xc3\xa4\xc3\xa4t\xc3\xb6ksell\xc3\xa4 - Grenoblen kaupunkiin Dauphin\xc3\xa9n alueen oikeus-, poliittis- ja talousasioista intendentiksi. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n teki kuitenkin virheen poistuessaan viranhoidosta ilman lupaa. H\xc3\xa4n n\xc3\xa4et osallistui veljens\xc3\xa4 Fran\xc3\xa7ois'n piispanvihkimykseen Agdessa. Paluumatkalla h\xc3\xa4n sai kuitenkin tiedon veronmaksulakosta ja muistakin virka-alueellaan tapahtuneista levottomuuksista. H\xc3\xa4n osoitti kuitenkin harkintaa, kylm\xc3\xa4hermoisuutta ja itsehillint\xc3\xa4\xc3\xa4 sek\xc3\xa4 sai kansan kapinoinnin ja napinan loppumaan._NEWLINE_Vuonna 1647 Fouquet sai nimityksen Picardiessa olevan armeijan intendentiksi. T\xc3\xa4m\xc3\xa4 nimitys tapahtui kolmikymmenvuotisen sodan viimeisess\xc3\xa4 vaiheessa.\n_START_SECTION_\nFronde kapinan aika\n_START_PARAGRAPH_\nVuonna 1648 h\xc3\xa4n sai nimityksen Pariisin verohallinnon johtajaksi. Fronde kapina antoi odottamattoman suuren merkityksen t\xc3\xa4lle teht\xc3\xa4v\xc3\xa4lle. H\xc3\xa4n asettui jo heti kapinan alussa kuningattaren ja kardinaali Mazarinin rinnalle, ja n\xc3\xa4in h\xc3\xa4n sai osakseen kuningattaren pysyv\xc3\xa4n suosion. Kapinoitsijoiden pid\xc3\xa4tyksen j\xc3\xa4lkeen Fouquet l\xc3\xa4hetti kuningattarelle kirjeen, jossa neuvoi t\xc3\xa4t\xc3\xa4 neuvottelemaan ja siten hajottamaan kapinallisten rivej\xc3\xa4. T\xc3\xa4m\xc3\xa4n asenteen h\xc3\xa4n s\xc3\xa4ilytti koko pitk\xc3\xa4n kapinan ajan. Pariisin piirityksen aikana h\xc3\xa4n huolehti erityisesti elintarvikehuollosta._NEWLINE_Marraskuussa 1650 h\xc3\xa4n otti er\xc3\xa4\xc3\xa4n ratkaisevista askelistaan, sill\xc3\xa4 h\xc3\xa4n osti 450\xc2\xa0000 livren hinnalla Pariisin parlamentin yleisen syytt\xc3\xa4j\xc3\xa4n viran. N\xc3\xa4in h\xc3\xa4n tuli osaksi valtakunnan tuomareiden eliitti\xc3\xa4. T\xc3\xa4t\xc3\xa4 statustaan h\xc3\xa4n vahvisti avioitumalla uudelleen 5. helmikuuta 1651. Uusi rouva Fouquet oli aateloidun kauppiasperheen tyt\xc3\xa4r Marie-Madeleine de Castille-Villemareuil. Vaimo oli vasta 15-vuotias, kun Fouquet itse oli 36 vuoden ik\xc3\xa4inen. Nuorikon my\xc3\xb6t\xc3\xa4j\xc3\xa4iset olivat huomattavasti vaatimattomammat kuin edellisen puolison, mutta h\xc3\xa4nen suunnaton suhdeverkostonsa korvasi t\xc3\xa4m\xc3\xa4n puutteen._NEWLINE_Asetuksella 31. hein\xc3\xa4kuuta siirrettiin parlamentin toiminta Pontoiseen, joka sijaitsee 30 kilometri\xc3\xa4 Pariisista luoteeseen. Fouquet valvoi operaatiota ihmisjoukkojen pilkkahuutojen saattelemana. H\xc3\xa4nelle tuli oma revanssinsa Fronde kapinan p\xc3\xa4\xc3\xa4tytty\xc3\xa4. Hallitsijan l\xc3\xa4sn\xc3\xa4 ollessa 22. lokakuuta 1652 pidetty Pariisin parlamentin istunto (lit de justice) oli t\xc3\xa4llainen tilaisuus. Luettuaan ensin yleisen armahdusaktin, h\xc3\xa4n piti kuuluisan puheensa, jossa h\xc3\xa4n painotti hallitsijan suurta lempeytt\xc3\xa4 ja arvosteli kiivaasti Pariisiin j\xc3\xa4\xc3\xa4neit\xc3\xa4 kapinoivia kollegoitaan."